Boer se afsetting wek vrae, kommerDie DA vra nou vir die dokumente waarop die besluit berus om Cloete van die plaas af te sit. (Argieffoto: Pexels) ŉ Groep vermeende MK-veterane wat ŉ opkomende boer van Darling se plaas gekry het nadat hy van die grond afgeskop is, is glo ANC-gekoppelde mense wat reeds plase besit. Dít volgens Annette Steyn, die DA se woordvoerder oor landbou, grondhervorming en landelike ontwikkeling, wat sê die groep werk onder die vaandel van ŉ maatskappy genaamd Tlhapi Zizi. Maroela Media het vroeër berig Ivan Cloete, ŉ suksesvolle boer, is van sy staatsplaas afgeskop ingevolge ŉ aankondiging verlede jaar dat staatsgrond van 700 000 ha aan ontluikende boere beskikbaar gestel gaan word. Steyn sê die toekenning van die plaas skep ernstige vrae oor die regverdigheid en deursigtigheid van die proses wat die departement gebruik het om Cloete se plaas aan die groep toe te ken. Volgens haar wys ŉ soektog op die Kommissie vir Intellektuele Eiendom en Maatskappye (CIPC) se databasis een van die direkteure van Thlapi Zizi is Mziwamadoda Uppington Kalako. Die DA sê Kalako was tussen 2014 en 2019 ŉ ANC-LP en is ŉ voormalige provinsiale sameroeper van die ANC in die Wes-Kaap. “Die departement moet duidelikheid verskaf oor of Kalako se status as polities gekoppelde persoon enige rol gespeel het in die besluit om Cloete van die Colenso-plaas af te sit en dit aan Kalako te gee,” sê sy. Steyn sê nog ŉ direkteur van die maatskappy is Pholoso Malatji, mededirekteur by Cannsun, ŉ kommersiële medisinale cannabis-onderneming in Atlantis. Die maatskappy besit reeds 23 ha grond waarop hy cannabis produseer. Nog ŉ direkteur by Thlapi Zizi, Lesedi Ignatius Baisitse, is ook ŉ direkteur by Piketburg Sunrise Farms. “Die vraag wat nou ontstaan is hoe mense wat reeds plase en boerderyondernemings besit toegelaat word om aansoek te doen vir en nuwe boerderygrond te bekom, terwyl kwesbare boere soos Cloete in die proses daarvan ontneem word.” Sy sê pleks daarvan dat die departement verhoed dat enkele mense talle plase besit, is dit nou deur Cloete se geval duidelik dat die departement dit aktief bevorder. “Die teistering van weerlose boere om plek te maak vir sogenaamde MK-veterane duur nou reeds geruime tyd en Cloete is net die jongste slagoffer.” Steyn sê in nog ŉ geval het nog ŉ boer, Vuyisile Zigana, gekla oor wat hy noem die onbillike behandeling en beweerde korrupsie van amptenare in die toeken van die Spioenskop-plaas in KwaZulu-Natal. Steyn sê die minister, Thoko Didiza, laat die teistering oënskynlik straffeloos toe en stel eers na die tyd ondersoek in. Die DA vra nou weer dat alle dokumente wat verband hou met die proses en besluit om die Colenso-plaas toe te ken aan individue wat onder Tlhapi Zizi se vaandel sake doen, beskikbaar gestel word. “Versuim om dit te doen sal net agterdog wek dat die hele grondhervormingsprogram gekaap is om die belange van MK-veterane ten koste van hardwerkende en gewone Suid-Afrikaanse boere te dien.”